Ако имате проблеми с бизнеса си или не сте доволни от управлението на държавата, в която живеете, скоро можете да имате избор къде да се преместите. Експертите от организациите Blue Frontiers Seasteding Institute работят по проект за изкуствен остров, който ще има свое правителство, собствена криптовалута и място за 300 семейства.

Т.нар. Floating Insland Project е пилотна програма, по която се работи заедно с властите във Френска Полинезия, пише CNBC. На плаващия остров ще бъдат изградени 300 къщи, а местното население ще може да ползва дигитални пари, наречени Varyon.

"Веднъж след като видим как ще проработи идеята ни с един остров, ще имаме основание да продължим и да разширим идеята си", казва Наталия Меза-Гарсия, която работи по проекта.

Осъществяването на идеята се финансира чрез дарения чрез двете организации, които търгуват с криптовалутата Varyon. Очаква се проектът да бъде завършен през 2022 година и да струва 50 милиона долара.

Гарсия обяснява, че той ще има голяма роля за Френска Полинезия, тъй като малко по малко част от островите в групата потъват.

Освен, че ще предлага възможност за заселване на засегнатите граждани, островът ще играе ролята на бизнес център, който няма да бъде под влияние на ничии държавни регулации.

"Това означава, че той ще гарантира стабилност извън променливата геополитическа ситуация, търговските проблеми и валутните колебания. Островът ще бъде идеалният бизнес инкубатор", казва още Гарсия.